SPCG แจงไม่ใช่ผู้ผลิตแผงโซลาร์ส่งออกสหรัฐฯ ยัน Anti-dumping ไม่กระทบบริษัท
SPCG แจงไม่ใช่ผู้ผลิตแผงโซลาร์ส่งออกสหรัฐฯ ยัน Anti-dumping ไม่กระทบบริษัท
26 ม.ค. 2561

จากกรณี ประธานาธิบดี โดนัล ทรัมป์ ลงนามบังคับใช้มาตรการเรียกเก็บภาษีโซลาร์เซลล์และเครื่องซักผ้า ซึ่งจะมีผลในวันที่ 7 ก.พ.นี้ ทำให้นักวิเคราะห์มีการคาดการณ์ว่า จะเป็นปัจจัยลบต่อกลุ่มผู้ผลิตแผงโซลาร์เซลล์ (Solar Panel) และเครื่องใช้ไฟฟ้า
โดยหนึ่งในบริษัทที่ถูกกล่าวถึงคือ บริษัท เอสพีซีจี จำกัด (มหาชน) หรือ SPCG เนื่องจากเป็นผู้ผลิต ขายและติดตั้งระบบผลิตไฟฟ้าด้วยแผงโซลาร์เซลทุกรูปแบบ ทั้งในและต่างประเทศ ตามการนำเสนอข่าวก่อนหน้านี้ : Anti-dumping ส่อทำพิษ! จับตาหุ้นแผงโซลาร์แบกต้นทุนเพิ่ม เสี่ยงกระทบกำไรระยะยาว
ล่าสุดวันนี้ (26 ม.ค. 61) SPCG ได้ออกมาชี้แจงเกี่ยวกับประเด็นดังกล่าวว่า บริษัทไม่ได้เป็นผู้ผลิตแผงเซลล์แสงอาทิตย์ที่ส่งออกไปยังประเทศสหรัฐอเมริกาตามข่าวที่ปรากฎในสื่อสิ่งพิมพ์ต่างๆ ซึ่งหากข้อมูลการเรียกเก็บภาษีนำเข้าแผงเซลล์แสงอาทิตย์ของประเทศสหรัฐอเมริกาเกิดขึ้นนั้น อาจส่งผลดีต่อบริษัท โดยจะมีแผงเซลล์แสงอาทิตย์เพิ่มขึ้นในภูมิภาคอาเซียน ทำให้ราคาถูกลง ซึ่งจะเป็นประโยชน์ต่อบริษัทและผู้บริโภค